Честитам/29
ПРИЗОР IX
СОФКА, затим МАРА и СПИРА

СОФКА:
Боже, боже, ја већ не знам где ми је глава! Сви ће се поубијати, па можда и мене! Шта, у мојој шеснаестој години да умрем? Бежимо! (Натрчи на Спиру и Мару и цикне).
СПИРА:
А-јао, мој жуљ! Стала ми је на жуљ!
МАРА:
Где је господин?
СОФКА (показује руком):
Тамо је истрчао с пиштољем у руци.
СПИРА:
А-јао, мој жуљ!
СОФКА:
Хоће да убије овога господина.
СПИРА:
Шта? Мене да убије?!
СОФКА:
Да, вас.
СПИРА:
Тај је још нежнији него његова жена! Ао, да красне забаве за мене!
МАРА:
Хајдмо, чича, хајдмо за њим!
СПИРА:
Шта? Ја да идем још за њим да га, ваљда, молим да ме убије!... Ма јесте ли ви полудели?
СОФКА:
Ево иде господин: с пиштољем!
СПИРА:
Пиштољем? Како је луд! могао би ме још и убити. Камо да се уклоним?
СОФКА:
Овамо.
СПИРА:
Где? (Трчи око ње).
МАРА:
Овамо.
СПИРА:
Где? (Трчи око ње):
СОФКА:
Ево га, ево га!
СПИРА (спусти се на столицу иза Мариних леђа):
Но, ако ја нисам с овим варошанима награисао...

Честитам